Fantastiske fejl

Denne metode har to hovedformål: at afdække, hvad eleverne kan, samt at signalere, at fejl er en del af læreprocessen, og at de faktisk kan være positive i mange sammenhænge. Metoden kan bruges med alle elever og i stort set alle fag. Den kan bruges både før og under et forløb.

Overordnet set går metoden ud på, at læreren giver eleverne en opgave, som de løser og afleverer. Herefter gennemgår læreren løsningerne og udvælger en fantastisk fejl, alle kan lære af. Denne metode kan man eventuel kalde **fejltastisk** – et begreb, der på den måde kan blive en del af elevernes eget sprogbrug. Det kan være en fejl, som flere elever ofte laver, eksempelvis en sjuskefejl eller strækkefejl. Opgaveløsningen med fejlen løftes frem i plenum som noget positivt, som alle kan lære af, og man kan samtale om, hvilken type fejl det er, og hvilke strategier der fremadrettet kan bruges.

Metoden kan eksempelvis bruges i starten af en time. Her kan læreren skrive en lille opgave på tavlen, det blot skal tage eleverne nogle få minutter at løse. Det skal være en opgave, alle eleverne umiddelbart kan gå i gang med. Opgaven kan knytte sig til et specifikt læringsmål for perioden eller for den enkelte time. Eksempelvis kan denne opgave bruges i en matematiktime:

Læringsmål: Jeg kan lægge brøker sammen

Opgave: 3 + 5

4 9

Der afsættes for eksempel to til tre minutter til at løse opgaven, så eleverne kender tidsrammen. Eleverne kan løse opgaven på en post-it og aflevere den til læreren. Herefter ser læreren hurtigt elevernes løsninger igennem, og imens kan eleverne eksempelvis med en makker bruge GPS-metoden til at vurdere opgavens sværhedsgrad samt drøfte og begrunde deres vurdering.

Læreren udvælger et til to svar, som har en interessant og lærerig fejl i sig. Det kan være fejl, som handler om det at finde fællesnævner, forkorte brøker, have aflæst forkert fra tavlen osv. Læreren løfter svaret eller svarene frem i plenum – eventuelt ved at skrive dem på den interaktive tavle, hvorefter eleverne sammen drøfter fejltype(r), og hvad man kan lære af fejlen(e).